b"\n_START_ARTICLE_\nFrankenstein de Mary Shelley\n_START_SECTION_\nArgument\n_START_PARAGRAPH_\n\xc3\x89s l'any 1794 i el capit\xc3\xa0 Robert Walton (Aidan Quinn) rescata de les aig\xc3\xbces \xc3\xa0rtiques l'embogit Victor Frankenstein (Kenneth Branagh), un home perseguit per la seua pr\xc3\xb2pia dem\xc3\xa8ncia. El doctor Frankenstein li explica una terrible hist\xc3\xb2ria... A Ingostadt (Baviera, Alemanya) coneix el sinistre professor Waldman (John Cleese), el qual va experimentar amb els l\xc3\xadmits entre la vida i la mort. El mateix Victor sent una creixent obsessi\xc3\xb3 sobre la idea de desafiar la mort, creant un \xc3\xa9sser viu. Mentre el c\xc3\xb2lera castiga la ciutat, Victor es tanca al laboratori i crear\xc3\xa0 una criatura estranya i defectuosa (Robert De Niro).\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nFrankenstein de Mary Shelley \xc3\xa9s una de les m\xc3\xa9s afortunades adaptacions al cinema de la lloada novel\xc2\xb7la de Mary Shelley: una hist\xc3\xb2ria de terror i dolor en la qual es reflecteix la febricitat rom\xc3\xa0ntica, aix\xc3\xad com els trastorns originats per la Revoluci\xc3\xb3 Industrial. Aquests conceptes foren revisats pel brit\xc3\xa0nic Kenneth Branagh i els seus guionistes en aquesta magnifica adaptaci\xc3\xb3, transpirant les inc\xc3\xb2gnites de les profundes transformacions contempor\xc3\xa0nies i dels nous interrogants oberts per la tecnologia i la ci\xc3\xa8ncia, en especial l'enginyeria gen\xc3\xa8tica. Amb el suport de Francis Ford Coppola, el qual acabava d'obtindre un ampli reconeixement art\xc3\xadstic i comercial amb la seua recreaci\xc3\xb3 de Dr\xc3\xa0cula de Bram Stoker (1992), Branagh exposaria el seu propi punt de vista sobre un dels mites cl\xc3\xa0ssics de la literatura de terror cient\xc3\xadfic (el monstre del doctor Frankenstein), un \xc3\xa9sser estranyat de si mateix i captiu de la m\xc3\xa9s exacerbada fatalitat._NEWLINE_Embotit en esp\xc3\xa8s maquillatge, per\xc3\xb2 sense claus ni cargols, de manera continguda i amb indissimulat accent novaiorqu\xc3\xa8s, Robert de Niro caracteritza la criatura sense nom, sense passat ni futur, a la qual dota de versemblant fond\xc3\xa0ria emocional. El pat\xc3\xa8tic monstre, abandonat a la sort pel seu creador (el mateix Branagh fa de Victor Frankenstein) i predestinat al sofriment, \xc3\xa9s un \xc3\xa9sser repulsiu a la vista dels altres, i tanmateix se sent angoixat per dins, dimensions explorades en la pel\xc2\xb7l\xc3\xadcula. Conjugant l'intimisme del drama existencial amb l'espectacularitat de la creaci\xc3\xb3 cient\xc3\xadfica, i alhora aprofitant algunes troballes que James Whale, anys enrere, va patentar en els seus dos extraordinaris cl\xc3\xa0ssics sobre el monstre (Frankenstein i La n\xc3\xbavia de Frankenstein), Kenneth Branagh modelaria una obra inspirada i apassionant. Visualment atractiu i de narrativa intensa, aquest melodrama g\xc3\xb2tic i tr\xc3\xa0gic sobresurt entre els millors que s'han fet sobre el modern Prometeu."